
ХУУЛЬ ТОГТООМЖИЙГ ХЭРЭГЖҮҮЛЭХТЭЙ ХОЛБОГДОН
ГАРАХ ЗАРДЛЫН ТООЦООНЫ ТАЙЛАН

НЭГ.ЕРӨНХИЙ МЭДЭЭЛЭЛ

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасны дагуу Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай хуулийн төсөл батлагдсанаар уг хуулийн үйлчлэх хүрээнд хамаарагдах хуулийн этгээд, төрийн байгууллагын үйл ажиллагаанд шинээр үүсэх үүрэг болон тэдгээрийг дагалдан гарах зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ыг баримтлан зардлын тооцоог хийв. Түүнчлэн, уг хуулийг хэрэгжилтэнд оролцох  иргэн, хуулийн этгээд, төрийн байгууллагад үүсэх зардал, ачааллыг тооцож, үүнийг хялбарчлах, бууруулах талаар санал боловсруулахад энэхүү тайлангийн зорилго чиглэнэ.

Хуулийн төслийг хууль санаачлагчаас хүлээн авч, зохицуулалтыг судлан үзэхэд хуулийн төсөл батлагдсанаар орон нутгийн түвшинд нийтийн өргөдлийг хүлээн авах, бүртгэх, хуваарилах, шийдвэрлэх нэгдсэн веб платформыг хөгжүүлэх ба тухайн платформыг нэгдсэн удирдлагаар хангах төрийн байгууллагад тодорхой төрлийн зардал үүсэхээр байна. Хуулийн төслөөр иргэн болон хуулийн этгээдийн хүлээж буй үүрэг нь нийтийн өргөдлийг гаргах ба бүртгүүлэхтэй холбогдож байгаа бол төрийн байгууллагын хувьд веб платформыг хариуцан ажиллуулахтай холбоотой үүсэх зардлыг тооцоолсон болно.

Хуулийн төслийн зорилго нь иргэдийн орон нутгийн асуудалд оролцох боломжийг нэмэгдүүлэх, нийтийн өргөдөл, санал хүсэлтийг цахим хэлбэрээр хүлээн авах, шийдвэрлэлтийн ил тод байдлыг сайжруулах эрх зүйн орчныг бүрдүүлэхэд оршино.

Төслийн хүрээнд d.parliament.mn болон petition.parliament.mn платформын архитектур, бизнес процессын загвар, хэрэглэгчийн туршлага болон технологийн суурь шийдлийг ашиглан нийтийн өргөдөл хүлээн авах нэгдсэн цахим платформ хөгжүүлнэ. Систем нь аймаг, нийслэл, сум, дүүрэг, баг, хорооны түвшинд ашиглагдах бөгөөд иргэдийн ДАН систем болон тоон гарын үсгээр баталгаажсан өргөдлийг бүртгэх, нийтлэх, дэмжлэг цуглуулах, шийдвэрлэлтийн явцыг хянах, ИТХ болон ИНХ-д шилжүүлэх үйл ажиллагааг автоматжуулна.

Олон улсын туршлагаас үзэхэд цахим оролцооны платформууд нь иргэдийн оролцоог нэмэгдүүлж, шийдвэр гаргалтын ил тод байдлыг сайжруулдаг бөгөөд энэхүү төсөл нь Монгол Улсад орон нутгийн түвшний цахим оролцооны тогтолцоог бүрдүүлэхэд чиглэнэ.

Хуулийн төсөл хэрэгжсэнээр байгууллагууд шинэ техник хэрэгсэл худалдан авахгүй бөгөөд төвлөрсөн платформ ашиглана. Системийг веб хөтөч болон төрийн цахим үйлчилгээний нэгдсэн танилт нэвтрэлтийн шийдлээр ашиглах тул одоо ашиглагдаж байгаа техник хангамжийг үргэлжлүүлэн ашиглах боломжтой.

ХОЁР. МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖ, ТҮҮНИЙ УДИРДЛАГЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО
 
Энэ хэсэгт хуулийн төсөл батлагдсанаар хуулийн этгээдийн эрхлэх үйл ажиллагаатай холбоотой гүйцэтгэх үүргийн улмаас үүсэх зардлыг мөнгөн дүнгээр тооцоолно. Ийнхүү үүсэх зардлыг аргачлалын 2 дугаар зүйлийн 2.1 дэх хэсэгт заасны дагуу дараах үе шаттайгаар тооцоолдог. Үүнд:
 
2.1.хуулийн этгээдийн гүйцэтгэх үүргийг тогтоох;
2.2.нэг бүрийн зардлыг тооцох;
2.3.тоон үзүүлэлтийг тооцох;
2.4.нийт зардлын дүнг тооцож гаргах;
2.5.хялбарчлах боломжийг шалгах;
2.6.нэмэлт зардлыг тооцох.
 
Хуулийн төслийн зохицуулалтаар хуулийн этгээдэд шинээр үүрэг хүлээлгэх, үйл ажиллагаанд нь нэмэлт шаардлага тогтоох, эсхүл нэмэлт зардал үүсгэхээр тусгаагүй байна. Иймд хуулийн төсөл батлагдан хэрэгжсэнээр хуулийн этгээдэд нэмэлт зардал үүсэхгүй гэж үзэв.
 
ГУРАВ. МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖ, ТҮҮНИЙ УДИРДЛАГЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР ИРГЭНД ҮҮСЭХ ЗАРДЛЫН ТООЦОО
 
Хуулийн төсөл батлагдсанаар иргэнд үүсэх зардлыг аргачлалын 3 дугаар зүйлийн 3.1 дэх хэсэгт заасны дагуу дараах дарааллыг баримтлан тогтооно. Үүнд:
 
3.1.иргэний гүйцэтгэх үүргийг тогтоох;
3.2.цаг хугацаа болон гарч болох зардлыг тооцох;
3.3.тоон үзүүлэлтийг тооцох;
3.4.нийт дүнг тооцож гаргах;
3.5.хялбарчлах боломжийг шалгах.
 
Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт, өөрчлөлт оруулах тухай хуулийн төсөлд иргэнд шинээр үүрэг хүлээлгэх, нэмэлт ажиллагаа шаардах, эсхүл цаг хугацаа болон санхүүгийн нэмэлт зардал үүсгэх зохицуулалт тусгагдаагүй байна. Иймд хуулийн төсөл батлагдан хэрэгжсэнээр иргэнд нэмэлт зардал үүсэхгүй гэж үзэв.
 
ДӨРӨВ. МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖ, ТҮҮНИЙ УДИРДЛАГЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР УЛСЫН ТӨСӨВТ ҮҮСЭХ ЗАРДЛЫН ТООЦОО
 
Аргачлалын 4.1-д зааснаар Төрийн байгууллагын зардал буюу улсын төсөвт үүсэх ачааллыг тооцохын тулд тухайн ажил үйлчилгээг гүйцэтгэхэд шаардагдах хүний нөөцийн хэрэгцээг тодорхойлж, түүнд шаардагдах зардлыг тооцож гаргах бөгөөд уг ажлыг дараах үе шаттайгаар зохион байгуулна:
 
4.1.төрийн байгууллагын гүйцэтгэх үүрэг буюу ажил, үйлчилгээг тодорхойлох;
4.2.уг чиг үүргийг гүйцэтгэх хүний нөөцийг тодорхойлох;
4.3.гарах зардлыг урьдчилан тооцох;
4.4.зардлыг нэгтгэн тооцох;
4.5.хувилбарыг нягталж, үр дүнг танилцуулахаар тогтоосон.

Төрийн байгууллагын хэмжээнд иргэдийн нийтийн өргөдөл, санал санаачилгыг цахим хэлбэрээр хүлээн авах, бүртгэх, дэмжлэг цуглуулах, шийдвэрлэлтийг хянах нэгдсэн платформыг бий болгох шаардлагатай байна. Энэхүү платформ нь Монгол Улсын Үндсэн хууль, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд тусгагдсан иргэдийн оролцооны эрхийг хэрэгжүүлэх, орон нутгийн түвшинд нийтийн өргөдөл гаргах, шийдвэр гаргалтад оролцох нөхцөлийг бүрдүүлэхэд чиглэнэ. 
[bookmark: _GoBack]
Платформыг хөгжүүлэхдээ одоо ашиглагдаж байгаа төрийн цахим үйлчилгээний дэд бүтэц, танилт нэвтрэлтийн ДАН систем, тоон гарын үсгийн шийдэл, d.parliament.mn болон E-Mongolia системийн технологийн суурь шийдлүүдтэй уялдуулан хөгжүүлэхээр тооцлоо.

4.1. ТӨРИЙН БАЙГУУЛЛАГЫН ГҮЙЦЭТГЭХ ҮҮРЭГ

Хуулийн төсөлд нийтийн өргөдлийг цахим хэлбэрээр хүлээн авах, бүртгэх, шийдвэрлэхтэй холбоотой үйл ажиллагааг зохион байгуулах чиг үүргийг төрийн байгууллагад хүлээлгэж байна. Үүнтэй холбоотойгоор нийтийн өргөдлийн бүртгэл, шийдвэрлэлтийн үйл ажиллагааг хэрэгжүүлэх, иргэдийн оролцоог хангах, шийдвэр гаргах байгууллагад өргөдлийг хүргүүлэх болон холбогдох мэдээллийг нэгтгэн тайлагнах зэрэг дараах үүргийг төрийн байгууллага хэрэгжүүлнэ. Үүнд:

- Нийтийн өргөдөл цахимаар хүлээн авах;
- Өргөдөл нийтлэх, дэмжлэг цуглуулах;
- Өргөдлийн шийдвэрлэлтийн явцыг бүртгэх;
- ИТХ болон ИНХ-д шилжүүлэх;
- Тайлан, статистик гаргах.

4.2. ХҮНИЙ НӨӨЦИЙН ЗАРДАЛ

Хуулийн төсөл хэрэгжсэнээр байнгын шинэ орон тоо бий болгохгүй. Нийтийн өргөдлийн системийн өдөр тутмын зохион байгуулалт, администраторын чиг үүргийг тухайн байгууллагын одоо байгаа бүтэц, орон тооны хүрээнд хэрэгжүүлнэ. Үүнд:

· Нийслэлийн хэмжээнд Нийслэлийн Засаг даргын Тамгын газрын мэдээллийн технологи хариуцсан нэгж системийн зохион байгуулалт, хэрэглэгчийн дэмжлэг, мэдээллийн аюулгүй байдлыг хариуцна;
· Аймаг бүрийн Засаг даргын Тамгын газрын мэдээллийн технологи хариуцсан нэгж, ажилтан системийн орон нутгийн хэрэглээ, бүртгэл, техникийн дэмжлэгийг хариуцна;
· Сум, дүүргийн түвшинд холбогдох мэдээллийн технологийн ажилтан болон дотоод асуудал хариуцсан албан хаагч системийн хэрэглээг зохион байгуулна;
· Төвлөрсөн платформын үндсэн удирдлага, системийн засвар үйлчилгээ, хөгжүүлэлтийг төрийн байгууллагын мэдээллийн технологийн асуудал хариуцсан нэгжүүд хамтран хэрэгжүүлнэ.

Иймд цалин хөлсний байнгын нэмэлт зардал үүсэхгүй гэж тооцлоо.

4.3. ТӨРИЙН БАЙГУУЛЛАГАД ҮҮСЭХ ЗАРДЛЫН ТООЦОО

Төрийн байгууллагын хэмжээнд платформ хөгжүүлэх, байрлуулах, турших, нэвтрүүлэхтэй холбоотой дараах зардал гарна. Энэхүү төсөв нь улсын хэмжээнд 21 аймаг, 9 дүүрэг, 330 сум, 2000 гаруй баг, хороог хамарсан иргэдийн нийтийн өргөдлийг бүртгэх, дэмжлэг цуглуулах, түүнийгээ тоон гарын үсгээр баталгаажуулах, Иргэдийн Нийтийн Хурал болон Иргэдийн Төлөөлөгчдийн Хуралд шилжүүлэх, нийтийн өргөдлийн шийдвэрлэлтийн явцыг хянах, эцэст нь ил тод тайлагнах боломжтой үндэсний хэмжээний платформыг бий болгоход чиглэсэн нэг удаагийн хөрөнгө оруулалт болно.

Төсөв нь үндэсний хэмжээний цахим платформын хөгжүүлэлтээс гадна танилт нэвтрэлт, баталгаажуулалт, өгөгдөл солилцоо, мэдээллийн аюулгүй байдал, сургалт, нэвтрүүлэлтийн бодит хэрэгцээнд тулгуурласан болно. Платформ нь аймаг, нийслэл, сум, дүүрэг, баг, хорооны түвшинд ашиглагдах тул хэрэглэгчийн ачаалал, найдвартай ажиллагаа, аюулгүй байдлыг хангах шаардлагатай.

Хуулийн төсөл хэрэгжсэнээр улсын төсөвт 520.0 сая төгрөгийн нэг удаагийн хөрөнгө оруулалтын зардал шаардлагатай.

	№
	Зардлын төрөл
	Дүн (төг)

	1. 
	Платформ хөгжүүлэлт, хэрэглэгчийн интерфейс, бизнес процесс
	220,000,000

	2. 
	ДАН систем, тоон гарын үсгийн интеграц
	60,000,000

	3. 
	Сервер, мэдээллийн аюулгүй байдал, нөөцлөлт
	90,000,000

	4. 
	Төрийн мэдээллийн системүүдийн интеграц
	80,000,000

	5. 
	Сургалт (нийслэл, аймаг, сум, дүүрэг)
	45,000,000

	6. 
	Нэвтрүүлэлт, гарын авлага, сурталчилгаа
	25,000,000

	НИЙТ
	520,000,000


 
4.4. БУСАД ЗАРДАЛ

Систем ашиглалтад орсны дараах домэйн, серверийн үйлчилгээ, мэдээллийн аюулгүй байдлын шинэчлэл болон хэвийн ашиглалтын зардлыг холбогдох байгууллагын батлагдсан төсөвт багтаан санхүүжүүлэх боломжтой.

ТАВ. ХУУЛИЙН ТӨСӨЛ ХЭРЭГЖСЭНЭЭР ГАРАХ ҮР ДҮН

Хуулийн төсөл батлагдсанаар иргэдийн нийтийн ашиг сонирхолтой асуудлаар санал, хүсэлтээ хамтын хэлбэрээр илэрхийлэх эрхийн хэрэгжилт сайжирч, төрийн байгууллагын шийдвэр гаргах ажиллагаанд иргэдийн оролцоог нэмэгдүүлэх эрх зүйн нөхцөл бүрдэнэ. Мөн нийтийн өргөдлийг цахим хэлбэрээр хүлээн авах, шийдвэрлэх зохицуулалт боловсронгуй болсноор төрийн байгууллагын ил тод байдал, хариуцлага дээшилж, цахим засаглалын хөгжлийг дэмжих ач холбогдолтой. Иймээс хуулийн төслийг хэрэгжүүлснээр дараах үр дүн гарна. Үүнд:
- Иргэдийн оролцоо нэмэгдэнэ.
- Нийтийн өргөдлийн институц төлөвшинө.
- ИТХ, ИНХ-ын шийдвэр гаргалтад иргэдийн санал бодитой тусна.
- Цахим засаглалын хөгжилд дэмжлэг үзүүлнэ.
- Төрийн байгууллагын ил тод байдал, хариуцлага сайжирна.

ЗУРГАА. ДҮГНЭЛТ

Энэхүү зардлын тооцоог хуулийн төслийн үзэл баримтлал, олон улсын туршлага, төрийн цахим засаглалын бодлого, платформын техникийн шаардлагад тулгуурлан боловсруулав.

Нийтийн өргөдлийн системийг хэрэгжүүлэхэд шинэ бүтэц, орон тоо бий болгохгүй бөгөөд нийслэлийн болон аймаг, орон нутгийн захиргааны байгууллагын мэдээллийн технологийн нэгжийн одоо байгаа орон тооны хүрээнд хариуцан ажиллуулна. Иймд байнгын цалингийн нэмэлт зардал улсын төсөвт үүсэхгүй.

Төслийн нийт төсөв 520.0 сая төгрөг байх бөгөөд уг хөрөнгө оруулалт нь иргэдийн оролцоо, ил тод байдал, шийдвэр гаргалтын чанарыг сайжруулах урт хугацааны үр өгөөжтэй гэж үзэв.

Хуулийн төсөл хэрэгжсэнээр иргэдийн оролцоо нэмэгдэх, цаасан суурьт үйл ажиллагаа буурах, өргөдлийн шийдвэрлэлтийн хугацаа богиносох, орон нутгийн шийдвэр гаргалтын ил тод байдал дээшлэх зэрэг үр өгөөж бий болно.

